정조 22년 · 목
書啓大邱判官洪履簡才旣練達誠又殫竭昨冬救急居多自備開春設賑亦頗精詳而河西面四十結民災胡歸書員之囊橐邑外倉近千包還穀反被該色之幻弄且荒年糴政雖難盡精許多還上未免太麤臣於潛行時目見分還之狀則一夫所擔負者或至三四石之多斛內之不實穀品之至麤不問可知故倉屬輩之偸取精穀換置麤穀者不過以四五錢貿取民還仍置庫中來頭爲弊有不可言白骨徵布雖是他邑之通患二百餘名之冤布亦極驚駭溺職之罪在所難免密陽府使尹㬘尤甚私賑雖難措辦大邑拮據豈無方便而數千石之公穀貸用近萬石之臥還反作俱爲犯科而貸用則雖諉營門之許題公穀何敢擅用反作則雖稱會外之營穀會外獨非公物乎還穀則未捧而色落之捧錢殆至三千餘兩結錢則防納而賑穀之立本者恰滿二千九百之數白骨之積年冤徵多至六百餘名難免不察之罪河陽縣監趙永祥本縣七面之內被災過半而抄飢太精冤漏頗多及其査拔又無漸次稱冤之民十居二三觴政太過健忘甚多而祗緣邑小姑無不法龍宮縣監金獻祚五載斗邑慣熟民情抄飢則稱停分賑則精實藿粥鹽醬與他稍厚社倉之虛殼分徵於監色白骨之冤徵亦幾於代定淸河縣監金熙澤弊局生手雖難責備荒歲賑政頗能誠勤本縣還穀數極零星當捧六千石之中除其元停退追停退之數則所餘者不過數千餘石而數千餘石之內未捧反作者爲五百七十五石倉色之幻弄者又爲二百十一石則以此穀數無以分還無以分賑故賑穀則雖極簸揚已不及他邑之精實還穀則亦雖排巡多不過三四斗少則爲一二斗而所謂斗穀擧多空殼慶州之移轉晚雖得來民間遑急十倍他處三十結民災皆入猾吏之弄奸四十名白骨一任冤布之徵出以此以彼合有論勘玄風縣監張錫胤數載弊局一念矯革許多吏逋之徵捧紫炭復戶之減給俱有可稱自備而賙急精抄而分賑者亦可見殫竭之誠四千餘石空殼之別捧露積分給實戶者已不免謬例三四錢色落之自下捧食積成痼弊者亦不能禁斷事旣現發不可無罪以上栍邑尙州牧使金在淳衰年吏役不憚勤勵路旁劇邑處之安詳賑穀之自備多出官廩積年之麤穀竝爲精捧仁同府使崔獻重出自恩補隨事報效損廩而賙急量口而分賑逋還則旣蒙朝家之蕩滌冤布則幾盡査櫛而塡克實績旣多民譽頗多雇馬庫之積年濫費犯用還穀者數近二千石而姑未釐整事係謬例前後守令雖難一一論勘而該掌吏鄕一竝嚴刑發關該邑使卽準捧漆谷府使金光運承前官不治之後値殘邑大歉之時新到初政頗有可稱飢口之抄擇別無漏濫醬藿之分饋亦爲加厚還穀麤劣雖甚可駭係是赴任前事不必擧論前府使尹養儉山倉還穀事體自別而昨冬所捧擧多空殼以牛巖發基兩倉所在觀之其他可知兩年修城之錢米公然取用五邑守番之軍錢任意加捧者猶屬細故南倉錢六百兩放債民間官雖已遞罪宜重勘淸道郡守金履喬出自經幄不憚吏事飢民之賙急自有勘量倉逋之摘發已著綜明新譽方蔚積弊可蘇前郡守申大羽雅飭雖著吏治甚疏昨冬還穀之未捧恰過三千餘石則據實報營猶或可也而謂以已捧漫漶磨勘者大是法外作錢之二萬五千兩出秩民間一時督捧鞭扑狼籍怨讟朋興吏鄕從以作奸官民竝受其弊至今未收殺者亦過三千餘兩初旣虛勘後不防報不可無罪永川郡守沈公著郡是大邑災則之次若干飢民之賙急豈無方便之道而四百石還租之直捧於賑所旣沒稱停五百兩私錢之出給於倉色者將爲立本丙辰秋火稅之加捧至於八十一結而民怨大播則諉以朝陽閣修補南倉錢一千五百兩結錢二千七百兩或爲防結或爲放債以六分七分邊連兩年取用昨夏之牟條幻弄猶屬餘事秋還捧上時各穀作錢爲一千四百餘石而米每石價四兩五六錢租爲二兩而立本則米一石二兩五錢租每一石八錢分定單代者九千五百石而吏奴還混入其中白骨徵布爲一百六十三名而亦不代定犯科若是狼籍勘罪自有常典慶山縣令金仁柱賑穀則非曰不精飢民則亦無冤漏還穀未免麤劣而虛留之數恰滿五百石故嚴査委折則營穀作錢初旣從巿直捧上而旣作之後以歇價還退故不得不出給民間以作本色義城縣令金喆淳吏逋之徵捧寺奴之査克有足可尙飢民之賙急亦多稱頌二百石之倉穀胡爲擅用三百石之追停又歸吏還二千石巡營穀之作錢雖曰許多徵族民問前所未聞七十同大同木之見退卽因幻弄則比前峻捧亦極駭然吏奴逋之査實都數爲六千七百六石內三百餘石則未免疊出而六千餘石則以詳定價捧上三百餘石則以營作例捧上事極怪訝屢次行査則諉以文書之閪失欲爲漫漶者尤極可駭罪難容貸靈山縣監安弘迪人旣精詳政亦勤孜分賑設粥每自看審倉奸吏逋亦多摘發昌寧縣監李田秀災結之査實飢民之精抄皆有條理分石之宿弊外倉之麤穀次第矯單慈仁縣監姜彙鈺吏治旣不疏迃賑政亦頗精詳殺獄正犯何等緊重而初覆檢旣爲相左則惟俟公決事體卽然而營題未下之時或爲牒報以請三檢又爲抵書以請會査三檢會査又爲相左則更請別査必立已見格例之乖損且置毋論獄情之疑亂更無餘地前後事實詳載別單以備睿覽初檢官之誤懸元犯大關後弊不可不先爲論勘新寧縣監南正和以至殘之邑承積弊之餘非不殫竭以思報效還穀之單代殆至四千餘石錢還之捧上又爲四百餘兩雖曰襲謬不可無罪前縣監李龜錫新舊吏逋數本夥多登時摘發庶或釐整而數載掩置全沒省察晚始綻露盡爲査實則都數爲七千四百五石而營飭旣嚴使卽準捧則米四千四百三十三石則每石價捧以一兩二錢太六百六石則每石價捧以七錢正租木麥二千四石則每石價捧六錢丁巳春勒給民間欲作本色而値此歉歲末由備納雖許單代或捧本錢殘民之騷擾移徙者十居三四若於今秋以本色準捧七千餘石之多則徒致流亡恐無實效以此意嚴飭道臣限年分數漸次還作似合事宜前縣監昏謬之罪不可不勘比安縣監鄭時養新到弊局兼値饑歲抄飢設賑雖曰勤勵宿逋未捧二千三百七十三石零錢還之分給者爲四千七百四十六石驟看外面雖極駭歎細察本事似由前官故歷入該縣詳査委折則本縣癸丑逋欠各穀合爲一萬三千一百九十三石內前前官兪漢㝢陳疏蕩減者三千七百石九千四百九十三石零分四年捧上者已有定式而甲寅條二千三百七十三石零以本色捧上乙卯條二千三百七十三石零以錢代捧而大米二兩皮穀一兩丙辰秋還作本色者僅爲七百二十七石零丁巳條二千三百七十三石零及乙卯條未及還作一千六百四十六石零則昨秋捧還時又未免代錢而所謂代錢比當初本價亦爲減削米則一兩皮穀每七錢捧給民間丁巳條二千三百七十三石零諉以歉歲毋論錢穀全然不捧罪固難恕又於今秋以三年條一時竝督則斗邑殘民決難備納限年捧上雖有定式參量民情宜有闊狹義興縣監李鎭熙邑雖稍實誠勤恤民抄飢救急頗有稱譽咸昌縣監趙雲絧賑政旣有條理初政亦稱綜詳而巖邑奸猾宜勉剛克聞慶縣監宋倫載邑治嶺下最謂劇務而政頗剛明吏多憚戢監司李亨元前後恩造偏被優渥感激圖報宜倍他人而數載雄藩別無實績災年賑政亦無設施賑邑守令或有來懇輒許還穀還穀豈擅用之物擅用無立本之弊乎各庫還之峻價捧上歇價出給旣多民怨之朋興外受米之私賣貢人轉貿他處難免聲聞之苟且則此或諉之幕禆營屬之幻弄災年停退卽朝家曠蕩之惠澤而以列邑所在磨勘成册觀之營穀之所停者不過十分之一至於耗條移賣之弊金石之禁條昭在本道裒益之政年前之飭敎何如而以淸道義興發賣數爻言之他邑之移來可以推知其在仰體德意謹遵成憲之道恐不當如此道臣雖曰體重公法不可不論以上本道沿路邑延豐縣監徐有惇僻邑少務誠心恤民忠州牧使李采束濕之政頗有可稱陰竹縣監安命遠雖曰生手佇觀來效竹山府使沈鏗方便做去毀譽無聞陽智縣監徐在修精約爲治畏愼守法龍仁縣監丁遇泰再莅小邑舊譽不衰廣州判官金啓濂吏奸克察民牒不滯以上他道沿路邑大邱營將金處純嚴以束下明於詷盜尙州營將李源然戢校嚴而民不騷擾察奸明而邑無竊發以假托從人現捉事言之譏捕旣密査究無錯忠州營將崔重敎鎭在湖嶺之間素稱奸猾之藪而政令尙嚴校卒戢奸大邱中軍韓祜增旣荷特恩益思報效省峴察訪閔令儒特簡居郵誠心思報松蘿察訪南公著戶籍退限朝令已下而人情債之自下先捧雖稱報營未免不察長水察訪安枰孔路殘郵百弊俱生生疏之手雖難責備謹畏之心庶幾寡過幽谷察訪朴鼎元馬政不闕郵卒無怨連原察訪權漢緯精拙居官郵卒稱便鳥嶺山城別將韓得祚雖勤糴政宜勉松禁以上營將中軍察訪別將別單一整理穀事先問庫舍之別置與否分捧之數爻加減則大邱府雖非新建別定庫舍而穀簿則翌年移錄他邑今無可論義城縣則獨爲新建卽爲別置他餘諸邑則無不混捧而混置還庫數爻加減幻弄眞贓今無査得之路一統穀以錢代捧誠朝家莫大之惠而或有加捧翻弄之事其罪尤大故各別詳探則永川米五十石每石價四兩四錢捧上雖過詳定之價亦非巿直之外此外別無所聞而統穀移貿實爲江邊列邑難支之弊前後飭禁何等申嚴而近又冒禁分排列邑殆無限節出給一兩本錢責捧一石實穀則奸吏之添給墨倅之憑籍職由於此勒給濫捧弊端不一每當輸納補縮之橫斂情債之增加又沒紀極外邑吏逋亦多由此昨冬以來雖無此等之弊麥秋以後又襲前套則其弊亦當如前賑餘殘民在所矜念該營移貿雖稱公用量宜酌定外一切嚴防輸納時補縮情債亦爲痛禁實爲急務一奴貢僧錢之停仍與否固不足致煩而九重之軫念斯勤彼此之苦樂特詢臣有以仰聖人之化博施而各處僧舍之臣所投宿者非止一二詳問番錢之弊則以爲一自防番給代之後僧徒之身役比前大歇今番之或停或仍無甚苦樂云而獨仁同威鳳寺僧誤引甲寅前例有所呈訴而別無稱冤其外僧刹之弊間多有之而淸道大寂寺卽省峴驛所管而驛吏驛屬之子侄親族之出家者必責身役春秋各捧壯紙一束價本情債殆至三四兩旣無除頉之規至有隣族之弊雖曰謬例乃是他處所無之事永川銀海寺素產紙地而戶籍紙價三百二十兩昨夏已爲捧上退限新令之下尙不出給故省峴驛吏永川該色竝爲嚴刑至於奴貢則比諸凡民尤爲矜惻分數停退孰不仰字恤之深仁厚澤而龍宮一邑之外如慶州義城等邑所在之數亦爲夥然黃白隣族之徵甚於軍保臣在義城時盈庭號訴無非此類因循掩置專由守宰之不察嚴飭道臣劃卽査頉有不可已一臣所奉聖旨中有人才與孝烈捜聞之敎而周行邑村之間兼採人士之言故家之風流漸遠往哲之緖業無傳鄕黨稱善之士科臼攻業之人豈無一二而眞有經術文章可以需世者以臣蒙昧之識實無以辨知孝烈卓異可合旌褒者營邑之文狀委積鄕曲之稱譽甚多不但聽聞易訛眞僞莫辨近來營邑亦多登聞或蒙給復或被贈職者又爲疊訴故亦皆置之一本道還穀之麤劣誠爲痼弊當此災歲尤多虛殼玄風之以錢色落雖曰謬規密陽之只捧耗落尤爲可駭以此之故厭還拔戶之弊在在皆然情債皆有定價該色看作活計殘民之偏被其害穀品之不得精實勢所不免一牛禁松禁乘轎遺棄行乞之前後飭敎不啻申明楮竹新令大關需用故屢次採訪則乘轎終無現捉遺棄行乞列邑守宰遵奉德音亦皆收護楮竹所在雖加飭勵楮田竹田毋論大小皆爲元田而厥稅稍重其利不多故民不樂種至於牛松則畿湖嶺沿之間無邑斷屠無人守法如欲一一推治則徒致騷擾故每對諸倅輒加面飭臣在大邱時廉探則營庖斷屠不過數日旋卽狼籍今以董飭之地不憚犯科則何以規正他人何以彈壓列邑且於踰嶺之後山川關隘無論遠近高低皆爲童濯空虛而閭里之所日用者無非稚松場巿之所販賣者都是松材如是而何以望山林之翳鬱關隘之深邃乎此莫非道臣守宰因循拋置全不禁斷之致一漕倉米之數千石除留法意有在而船格代物皆以本色上下則雖在年豐價歇之時自有沾漑之道矣一自地部換貿之後擧皆失望無以爲利換易上納則猶有些少零餘故措備什物將欲逢載而貢人以外受下來則許多所屬無不空手外受之弊尤甚於換貿若以今年論之除其災頉各樣上下則元收租不足爲六百餘石雖因京關以還米改色充數而本邑大米數亦不敷乃以荒租準折出給於民使以米一石價七兩二錢備給貢人荒租二石七斗零價不過數三兩而餘數公然勤徵於窮春顑頷之民則除留外受非但船人之害亦爲邑民之害以此事狀俯詢有司卽爲變通一壬子川浦之近萬結還實卽南民切骨之冤而臣之潛行適在春耕之時遍察壠畝之間則雖尺土片壤無不起墾鋤農挾耕不在此數或有築石作畓或至連筒引水者則壬子川浦除非沙石堆積者外決無不起之理而民人號訢吏輩稱冤輒以白徵動爲口實愚氓固無知識而許多起實者必爲土豪奸吏之囊橐臣於永川出道時考閱災册則今災一百五十結不入於分俵中故嚴覈委折則或歸於流來舊陳或稱以癸丑還起設如渠言令災之混稱舊災已不免犯科而到底査實果無其路大抵此事之至今因循專由於內而有司之臣不能別白知委外而道臣守宰不能殫竭奉行之致今若一番簸櫛眞箇起實者還實眞箇入陳者給陳竝與流來舊陳痛加査正則土豪何敢容手猾吏何敢售奸乎顧今列邑雖行査陳所得者不過書員輩零瑣之物而許多隱漏自在不論紀綱所在實爲駭然宜令廟堂嚴飭營邑俾有實效一刑具卽我聖上欽恤之至仁盛德而載在金石有不敢分寸違越者謹以內下營造尺逐邑摘奸所謂刑具多不中式故取本邑所在尺與內下尺相準則本邑尺擧多木尺而不及內下尺者或爲二分或爲三分較量於典則所載見樣則皆以上下墨痕之內爲準故有此不及之弊不及雖異於踰越木尺有欠於敬謹故該邑該吏一倂嚴刑而獨尙州牧所在鍮尺與內下尺豪無參差一本道還弊實難殫擧而吏逋也民逋也拔戶也分石也防只也諸般痼瘼紛如亂絲此皆列邑之弊猶有可捄之道至於大邱府所在修城賑恤雇馬工房等營各庫還上則尤無矯捄之策蓋當初設置或爲城堞修補或爲營屬救荒略置糴糶而漸次增加今至數萬餘包而年年盡分一一精捧府民則旣受府還又受營還雖從家座而均分一戶所受已過十數而旣多厭還而拔戶則每人排巡當爲幾許幕禆之權力旣重營屬之豪滑尤甚秋捧則極擇濫徵春糶則勒分虛殼以昨冬言之米一石價爲五兩二三錢租一石價爲二兩三四錢及其歲末難以準捧則始許歇價米捧二兩租捧一兩至於分還時峻價則或稱公下或謂營納但以一兩二兩之歇價通同出給府民之稱冤不是異事此外又有大弊每當執錢或値價貴則其所發賣初無分數而隣近邑之精實穀又令移轉蹴踏點退無所不至其爲受弊非但本邑爲甚隣邑同然及其分給又復如前同一還上而營還府還利害懸殊均是色庫而營屬府屬操切自別臣之出道後府民之白活者一則曰營還二則曰營還旣聽其言又探其情良可惻然營還雖稱支放之資出給本府取其耗條則豈無支放之道而爲褊禆營屬聊賴之資設此尾閭橫斂民財臣實寒心自今以後營各庫糴糶之法一切革罷專屬府倉則於公於私實爲便當一密陽後漕倉設立之時江水深闊裝載甚易乘風出海無異咫尺壬子大水之後山頹沙積便成淺灘每値裝載時必於十里外鵲浣江口以小小葉船分運載去則其爲艱辛可以想得至海門九十里又有金海府䔉山立巖碇巨里等三處險津必待潮滿風順始得過去出海之遲滯近爲數十日遠則過一朔沙格逗遛之弊姑置之昨年漆原境六隻致敗亦由於許久遲滯來頭船運實爲悶然金海地形臣雖不得目覩險處在後水勢甚便裝載之路實爲平順船人之言若此則利害之分可知移此設彼恐無不可事係變通宜令道臣爛商取舍以便漕運一金海府鳴旨島卽天設產鹽之處而一路鹽政專靠於此往在乙丑年間設䔉山倉於該府劃付米一千石留作本米分給島民米一石捧鹽二石名曰公鹽而春秋分捧三千石六百石則以船價除二千四百石則裝載公船到泊洛東以七兩定價發賣合爲一萬七千八百兩內四千兩則婢貢給代四千五百兩則本米還作八千三百兩則爲發賣雜費及巡營需用之資卽其規式而所謂七兩價非當初定式卽近年創出則七兩定價之後監色輩之私貿後鹽者必與公鹽同爲發賣以規後利故公鹽收捧之前島民之紫水一切痛禁此爲島民之弊公鹽上江後私商之載運者不得賣買此爲私商之弊有此兩弊之故公鹽未發賣之時嶺底各邑不得食鹽此爲嶺民之弊今於七兩之內雖減數兩之錢婢貢給代本米之還作發賣之雜費固無所損而監色輩中間操切之弊可以不攻自破臣在密陽時島民之呈訴者皆以此爲言以此意俯詢道伯而處之一金海有宮房稅納米二百五十三石船價四十四石固當依例出給船人而漕倉色吏積年偸弄至於甲寅始爲綻露船人欲爲推出則密陽府稱以屬公會錄於巡營色餘都案朝家會減之穀何敢屬公沙格口吻中物豈忍樣奪此輩之前後無糆隣徵族徵不知其數而此等應受之物又不出給則日後故破不無其慮嚴飭道臣卽令出給一本道白骨之冤徵甚於他道今以所過各邑言之多則爲五六百名小不下一二百名而逃老黃口猶不通計大邱玄風兩邑則營邑募屬各廳契房一倂査櫛使卽塡充他邑則雖爲嚴飭姑未代定臣旣復命其弊必如前日殘民之矯首跂足日夜祝手者惟在蒙頉而今若祗罪該倅不革痼弊則其在冤徵少無實效然而外邑閑丁亦難搜括近來冒屬先蔭冒稱幼學及巡營各邑之不緊名色校院各驛之額外投屬賜額外書院書堂之下典私募之類一一査出則庶有代定之道而積年弊源難以猝變下詢廟堂別般嚴飭實合事宜一慈仁縣有朴銀三殺獄事蓋銀三與其弟千三爲其族人偸葬於近處白必世先山必世欲爲禁葬則銀三先爲踢打而必世又復作拏破碎千三所着笠子被其足踢拳打匍匐而歸翌日致命則此獄正犯當在銀三千三兄弟之間而初檢官慈仁縣監姜彙鈺以先犯之銀三爲定覆檢官慶山縣令金仁柱以後打愈毒之千三爲定而營題未發落之前初檢官張皇報辭分疏巡營則以永川郡守沈公著差定三檢官乃引下手重之律文又定千三爲正犯營題以衆鬪執首共犯坐長之法示其意向使之會査而三査官之所見如初則以大邱判官洪履簡豐基郡守李勉齊居昌縣令金鍒別定査官更爲會査獄老生奸衆招皆變以銀三爲正犯而初檢官又以風化邊事論報千三則營題以爲此獄不必延拕銀三結果之前千三不可生出獄門云而別杖以痛打刑吏則付過必欲其死自有此獄以來辭說紛紜蓋銀三兄而貧千三弟而富故一說曰先打者無心後打者乘憤而乘憤者富而獲免無心者貧而橫罹此不免臆料之言而一說曰先打者輕故起而作拏後打者重故不能作氣又一說曰實因旣不相左則故爲三檢兩檢旣與沕合則胡爲會査會査各執初見而別定査官則其意可知且初覆檢猶不得相通則道臣守令豈得往復於獄事未出場之前云者不無意見且三說之外又有滋惑者銀三旣爲正犯則以此償命猶或可也又殺千三則兩人償命無乃太過乎至重者殺獄則毋論一人兩人具由錄啓恭俟判付事體當然而不欲延拖急令結果者果何委折乎不可不明白更査更定正犯俾不至失刑之科